Niemand weet hoeveel Gautengse vroue vermis word nieFoto ter illustrasie: Pixabay Die lot van meer as 400 vroue wat volgens Gauteng se LUR vir gemeenskapsveiligheid in dié provinsie vermis word, is steeds onduidelik. Sizakele Nkosi-Malobane het in Julie vanjaar gesê 597 vroue is in die loop van 2017 as vermis aangemeld, maar van hulle is net 151 intussen gevind. Sy het gesê die polisie ondersoek nog wat van die res geword het. Toe haar kantoor die afgelope week vir ŉ bywerking van die syfer gevra is, het haar woordvoerder, Hlulani Mashaba, African News Agency na die polisie verwys. Brig. Mathapelo Peters, polisiewoordvoerder, kon egter nie “wat die LUR in ŉ onderhoud of verslag gesê het, bevestig of weerlê” nie. “Sy het ŉ woordvoerder wat veronderstel is om hiermee te kan help.” Nkosi-Malobane het tydens ŉ begrotingsvoorlegging data van die Suid-Afrikaanse Polisiediens in die provinsie aangehaal. Sy het gesê haar departement bly daartoe verbind om ŉ veiliger omgewing vir inwoners te skep, veral vroue en kinders.